સ્વીમીંગ પૂલ માં થી બહાર નીકળતા જ કાંડા પર કેસરી રંગ ના ધાબા જોયા ! ત્રણ દિવસ પહેલા પડોશમાં રહેતા ગુજરાતી બહેને રક્ષાબંધન નિમિત્તે રાખડી બાંધેલી તેનો કાચો રંગ કાંડા પર રેલાયો હતો. મને થયું શરીર લુછી, ઘર માં જઈ રાખડી કાઢી નાખવી પડશે, પરંતુ શરીર લુછતા જ રાખડી તૂટી ગઈ ! અહીં અમેરિકામાં સ્થાપિત થયેલા નવા નવા સંબંધો આવા કાચા દોરા જેવા કે કાચા રંગ જેવા તકલાદી તો નહીં નીવડે ને? એવો અણગમતો વિચાર મન માં આવી ગયો. ઘરમાં જઈને જોયું તો ઇન્ડિયાથી આવેલી ટપાલમાં એક કવર હતું, ખોલીને જોયું તો પિત્રાઈ બહેને મોકલાવેલ રાખડી હતી !